বৈষ্ণবদাস বৈষ্ণব পদাবলী মিলনসাগর Baishnabdas Baishnab Padabali MILANSAGAR
কবি বৈষ্ণবদাস - এর আসল নাম গোকুলানন্দ সেন। তিনি জাতিতে বৈদ্য এবং তাঁর নিবাস ছিল টেঁয়া
(টেঞা) বৈদ্যপুর, বর্ধমান জেলা।
বৈষ্ণবদাসের প্রধান কীর্তি ৩১০১টি (বৈষ্ণবদাসের গণনায়) পদ সম্বলিত, বৈষ্ণব পদালীর সংকলন গ্রন্থ
“শ্রীশ্রীপদকল্পতরু”। এই গ্রন্থে “বৈষ্ণবদাস” ভণিতার ২৬টি পদ পাওয়া যায়।  এ ছাড়া “বৈষ্ণব” ভণিতার দুটি
ও “বৈষ্ণবরচণ” ভণিতার একটি পদও পাওয়া গিয়েছে। জগবন্ধু ভদ্রর মতে এঁরা একই ব্যক্তি। কোনো
কোনো পদে “দীনহীন বৈষ্ণবের দাস” ভণিতা রয়েছে।
বৈষ্ণবদাসের “রূপমঞ্জরী” নামে আরও একটি রচনার কথা উল্লেখ করেছেন দুর্গাদাস লাহিড়ী, তাঁর “বৈষ্ণব-
পদলহরী” নামক বৈষ্ণব পদ সংকলন গ্রন্থে (১৯০৫)।
কবি বৈষ্ণবদাসের দীক্ষা-গুরু ছিলেন শ্রীনিবাস আচার্য্যর পৌত্র, রাধামোহন ঠাকুর। ১১১৫ বঙ্গাব্দে (১৭০৮
খৃষ্টাব্দ) রাধামোহন ঠাকুরের সঙ্গে কয়েকজন পণ্ডিতের, স্বকীয়া ও পরকীয়ার শ্রেষ্ঠত্ব নিয়ে এক বিচার হয়।
এই বিচার সভায় গোকুলানন্দ সেন ও তাঁর বন্ধু কৃষ্ণকান্ত মজুমদার ( উদ্ধবদাস ) উপস্থিত ছিলেন। সুতরাং
এই দুজন যে সপ্তদশ শতকে জন্মগ্রহণ করেছিলেন তাতে কোনো সন্দেহ নেই।
১৮৯৭ সালে সতীশচন্দ্র রায় “শ্রীশ্রীপদকল্পতরু” গ্রন্থটিকে সম্পাদনা করে মুদ্রণ করেন। পরে এই  গন্থটিরই
সটীক সংস্করণ, পাঁচটি খণ্ডে, প্রকাশনার কাজ সম্পন্ন করেন ১৯৩১ সালে।
“গৌরপদ-তরঙ্গিণী”-র সংকলক জগবন্ধু ভদ্রর মতে বৈষ্ণবদাস তাঁর পদকল্পতরু গ্রন্থটি নিশ্চয়ই, অষ্টাদশ
শতকে তাঁর গুরু রাধামোহন ঠাকুরের তিরোধাণের পরেই প্রকাশিত করেছিলেন। কারণ রাধামোহন ঠাকুর
তাঁর জীবদ্দশায় “পদামৃত-সমুদ্র” নামক পদ-সংগ্রহ গ্রন্থ সংকলন করেন। বৈষ্ণব দাস এই গ্রন্থের প্রায় সব পদ
তাঁর নিজের সংকলন “পদকল্পতরু”  গ্রন্থে সন্নিবিষ্ট করেন।  ফলে গুরুদেবের গ্রন্থের অস্তিত্ব একরকম লোপ
পায়।  জগবন্ধু ভদ্রর মতে এই “অবৈষ্ণবোচিত কাজটি” নিশ্চয়ই বৈষ্ণবদাস তাঁর গুরুর জীবিত অবস্থায়
করেননি।
জগবন্ধু ভদ্রর মতে বৈষ্ণবদাসের কোনো কোনো পদ নরোত্তমদাসের রচনার মতো সুন্দর। তাঁর বৈষ্ণব
সাহিত্যে ও বৈষ্ণব ইতিহাসে অসাধারণ বুত্পত্তি ছিল।
বৈষ্ণবদাস একজন প্রসিদ্ধ কীর্তনিয়াও ছিলেন। তাঁর গানের সুর “টেঞার ছপ” অথবা “টেঞার ঢপ” নামে
বিখ্যাত হয়েছিল।
আমরা মিলনসাগরে  কবি বৈষ্ণবদাসের বৈষ্ণব পদাবলী আগামী প্রজন্মের কাছে পৌঁছে দিতে পারলে এই
প্রচেষ্টার সার্থকতা।
বৈষ্ণব পদাবলীর "রাগ"
বৈষ্ণব পদাবলীর পদগুলি মূলত গান হিসেবেই রচনা করা হোতো। প্রায় প্রতিটি পদের শুরুতেই সেই পদটির
“রাগ”-এর উল্লেখ থাকে। তবে কিছু পদের আগে তার “রাগ”-এর উল্লেখ নেই এমনও পাওয়া গিয়েছে। বৈষ্ণব
পদাবলীর সংকলকগণ যখন তাঁদের সংকলনে পদ সাজান, তখন পর পর একাধিক গানের যদি একই সুর বা
রাগ থাকে, তাহলে তাঁরা প্রথম গানটিতে তার রাগ উল্লেখ ক’রে পরের গানটিতে রাগের যায়গায় “তথা রাগ”
বা “যথা” শব্দ বসিয়ে দিতেন, এই বোঝাতে যে পরের গানটি একই রাগাশ্রিত। কিন্ত এমনও পাওয়া গিয়েছে
যে একই গান বিভিন্ন সংকলকের সংকলনে ভিন্ন রাগাশ্রিত বলে উল্লেখিত। বহু পদই মুখে মুখে গীত
অবস্থায় পাওয়া গিয়েছে।  তাই  একই গান  বিভিন্ন  গায়কের মুখে ভিন্ন ভিন্ন সুরে পাওয়া গিয়ে থাকতেই
পারে। তাই অনেক বিদগ্ধজনেরা মনে করেন যে এখন আর পদের রাগের উল্লেখ না করলেও চলে। যে
যেমন সুরে চায়, গেয়ে আনন্দ লাভ করলেই এর সার্থকতা। আমরা অবশ্য যে সংকলন থেকে যে পদ
নিয়েছি, সেই সংকলনে উল্লেখিত রাগটি মিলনসাগরের পাতায় তুলে দিয়েছি। এমন হতে পারে বিশেষজ্ঞরা
অন্য সংকলনে সেই গানটির অন্য রাগ দেখতে পাবেন।

কবি বৈষ্ণবদাসের মূল পাতায় যেতে এখানে ক্লিক করুন।

উত্স -
.        ১৬৪৩-১৬৭৬ সময়কালে, রামগোপাল দাস (গোপাল দাস) সংকলিত ও বিরচিত এবং ১৯৪৬ সালে
.        হরেকৃষ্ণ মুখোপাধ্যায়, সুকুমার সেন ও প্রফুল্ল পাল দ্বারা সম্পাদিত, বৈষ্ণব পদাবলী সংকলন
.        শ্রীশ্রীরাধাকৃষ্ণ-রসকল্পবল্লী”।
.        আনুমানিক ১৭০০ সালে বিশ্বনাথ চক্রবর্তী (হরিবল্লভ দাস) সংকলিত ও বিরচিত এবং ১৯২৪
.        সালে, রাধানাথ কাবাসী দ্বারা সম্পাদিত বৈষ্ণব পদাবলী সংকলন “শ্রীশ্রীক্ষণদা-গীতচিন্তামণি”।
.        আনুমানিক ১৭২৫ সালে নরহরি চক্রবর্তী (ঘনশ্যাম) সংকলিত ও বিরচিত এবং ৪৬২ গৌরাব্দে
.        (১৯৪৯), হরিদাস দাস দ্বারা সম্পাদিত বৈষ্ণব পদাবলী সংকলন “শ্রীশ্রীগীতচন্দ্রোদয় (পূর্বরাগ)”।
.        গৌরমোহন দাস সংকলিত বৈষ্ণব পদাবলী সংকলন “পদকল্পলতিকা”, ১৮৪৯।
.        আনুমানিক ১৭২৫ সালে রাধামোহন ঠাকুর (রাধামোহন দাস) সংকলিত ও বিরচিত এবং ১৮৭৮
.        সালে, রামনারায়ণ বিদ্যারত্ন দ্বারা সম্পাদিত বৈষ্ণব পদাবলী সংকলন “পদামৃত সমুদ্র”।
.        আনুমানিক ১৭৫০ সালে গোকুলানন্দ সেন (বৈষ্ণবদাস) সংকলিত ও বিরচিত এবং ১৯১৫-১৯৩১
.        সময়কালে, সতীশচন্দ্র রায় দ্বারা সম্পাদিত বৈষ্ণব পদাবলী সংকলন “শ্রীশ্রীপদকল্পতরু”, ৫ খণ্ডে,
.        সটীক সংস্করণ, ১৯১৫-১৯৩১। প্রথম সংস্করণ ১৮৯৬।
.        দুর্গাদাস লাহিড়ী সম্পাদিত বৈষ্ণব পদাবলী সংকলন “বৈষ্ণব-পদলহরী”, ১৯০৫।
.        হরিলাল চট্টোপাধ্যায় সম্পাদিত বৈষ্ণব পদাবলী সংকলন “শ্রীশ্রীপদরত্ন-মালা”, ১৯১৬।
.        চন্দ্রনাথ বন্দ্যোপাধ্যায় সংকলিত রাজেন্দ্রনাথ বন্দ্যোপাধ্যায় দ্বারা প্রকাশিত “শ্রীশ্রীপদামৃতসিন্ধু”,
.        ১৯২২।
.        সতীশচন্দ্র রায় সম্পাদিত বৈষ্ণব পদাবলী সংকলন “অপ্রকাশিত পদরত্নাবলী”, ১৯২৬।
.        জগবন্ধু ভদ্র সংকলিত ও মৃণালকান্তি ঘোষ সম্পাদিত, বৈষ্ণব পদাবলী সংকলন “শ্রীগৌরপদ
.        তরঙ্গিণী”, ১৯৩৪।
.        নবদ্বীপ চন্দ্র ব্রজবাসী ও খগেন্দ্রনাথ মিত্র সম্পাদিত মহাজন পদালীর সংকলন “শ্রীপদামৃতমাধুরী”,
.        ১৯৩৭।
.        আবদুল কাদির ও রেজাউল করীম সম্পাদিত, বাঙ্গালী মুসলমান কবিদের রচিত কবিতাবলীর
.        সংকলন “কাব্য-মালঞ্চ”, ১৯৪৫।
.        যতীন্দ্রমোহন ভট্টাচার্য্য সম্পাদিত “বাঙ্গালার বৈষ্ণব-ভাবাপন্ন মুসলমান কবি”, ১৯৪৫।
.        হরেকৃষ্ণ মুখোপাধ্যায় সম্পাদিত বৈষ্ণব পদাবলী সংকলন “বৈষ্ণব পদাবলী”, ১৯৪৬।
.        সুরেন্দ্রনাথ বন্দ্যোপাধ্যায় সম্পাদিত “পদামৃত লহরী”।
.        খগেন্দ্রনাথ মিত্র, সুকুমার সেন, বিশ্বপতি চৌধুরী ও শ্যামাপদ চৌধুরী সম্পাদিত বৈষ্ণব পদাবলী
.        সংকলন “বৈষ্ণব পদাবলী (চয়ন)”, ১৯৫২।
.        সুকুমার সেন সংকলিত বৈষ্ণব পদাবলী সংকলন “বৈষ্ণব পদাবলী”, ১৯৫৭।
.        সরোজ বন্দ্যোপাধ্যায় সম্পাদিত বৈষ্ণব পদাবলী সংকলন “বৈষ্ণব পদরত্নাবলী”, ১৯৬০।
.        বিমানবিহারী মজুমদার সম্পাদিত “পাঁচশত বত্সরের পদাবলী”, ১৯৬১।
.        দেবনাথ বন্দ্যোপাধ্যায় সম্পাদিত বৈষ্ণব পদাবলী সংকলন “বৈষ্ণব পদসঙ্কলন”, ১৯৭৭।

কবি বৈষ্ণবদাসের মূল পাতায় যেতে এখানে ক্লিক করুন।

আমাদের ই-মেল - srimilansengupta@yahoo.co.in
এই পাতা প্রথম প্রকাশ - ২০.২.২০১৭
পরিবর্ধিত সংস্করন - ২১.৩.২০১৭
...